
A történelmi kataklizmák tapasztalata és az emlékezet(hiány) helyei. A múlt színrevitele a Mohácsi-testvérek Egyszer élünk című előadásában

Dolgozatom a kortárs magyar színházi diskurzusok közül a múltfeldolgozás színházi vonatkozásainak áttekintését, majd ehhez kapcsolódva Mohácsi János Egyszer élünk, avagy a tenger azontúl tűnik semmiségbe című előadását elemzi. A Nemzeti Színházban 2011-ben bemutatott előadás értelmezését a történelmi dráma műfaji hagyományának rövid bemutatása, valamint annak (nemzeti) identitással való összefüggése előzi meg. Az Egyszer élünk jelentősége abban is megnyilvánult, hogy mind a kritikai, mind a szaktudományos fórumokon komoly érdeklődés övezte, így részben illeszkedve, részbe új szempontokkal kapcsolódva az eddigi munkákhoz elsősorban az előadás nyelvének, a történelmi traumák közvetítésének kérdését, a történet mesei szerkesztésének problematikáját kíséreltem meg részletesen körüljárni. Szinte már közhely, hogy az Egyszer élünk az amnézia, az emlékezéstől elzárkózó identitásválság megfogalmazására tett kísérletet. A záró fejezetben ebből kiindulva érdeklődésem középpontjában az előadás díszletének és a térszervezés jelhasználatának kérdései álnak. Elsősorban annak problematikája, hogy a tér miként veszti el emlékeztető funkcióját, s ezáltal miként mutat rá plasztikusan az emlékezethiány helyeire.



